USA eriesindaja Iraani asjus ütles neljapäeval, et Ühendriigid ei taha Iraaniga konflikti, kuid tahavad igaks juhuks piirkonnas rahvusvahelist kaitset tugevdada.
Sõda Iraaniga ei ole vaja, ütles eriesindaja Brian Hook neljapäeval uudisteagentuurile Associated Press.
"Me ei otsi piirkonnas konflikti," kinnitas ta, kuid lisas, et kui USA-d rünnatakse "vastame sõjalise jõuga".
USA püüab leida toetust rahvusvahelistele merejõududele Pärsia lahes, eeskätt on seda vaja naftatankerite kaitseks, sõnas ta.
Hooki hinnangul on Iraan tuumarelva valmistamisest veel aasta kaugusel.
USA eriesindaja kohtub Pariisis Euroopa diplomaatidega, kes püüavad hoida elus 2015. aasta lepet Iraani tuumaambitsioonide vaoshoidmiseks. Hook soovitas Euroopal hoopis Iraanile rohkem sanktsioone kehtestada.
Toimetaja: Karin Koppel
Allikas: AP-BNS